Mikoliškių šv. Juozapo bažnyčia

Mikoliškių šv. Juozapo bažnyčia – parapinė bažnyčia Mikoliškių kaime, 9 km į šiaurę nuo Vėžaičių ir 11 km į šiaurės rytus nuo Gargždų. Kultūros paveldo objektas Nr. 30570.

Nuo XX a. vidurio bažnyčia nuolatinio kunigo neturi, ją aptarnauja Gargždų parapijos kunigai. Mikoliškių parapija priklauso Telšių vyskupijos Palangos dekanatui.

 Istorija 
1908 m. Mikoliškių dvarininkas, karo inžinierius, generolas leitenantas Liucijonas Bronišas pastatė dvare koplyčią. Joje Žemaičių vyskupas Mečislovas Paliulionis leido Budrių bažnyčios kunigui kartą per mėnesį laikyti šv. Mišias. 1909 m. L. Bronišas pats parengė bažnyčios projektą ir išrūpino valdžios leidimą jos statybai. 1910 m. spalio 17 d. Budrių bažnyčios kunigas Felicijonas Lelis pašventino bažnyčios pamatų kertinį akmenį.Vienybė – 1910 m. lapkričio 3 d. – Nr. 44. – P. 694 Miško medžiagą statybai ir lėšas jai parsigabenti davė fundatoriai Liucijonas ir Emilija Bronišai, o statybininkams už darbą mokėjo aplinkinių kaimų ūkininkai. 1911 m. bažnyčia baigta statyti ir konsekruota šv. Juozapo titulu. Nuo 1911 m. ji buvo Gargždų parapijos filija. 1926 m. įkurta Mikoliškių parapija, kuri priklausė Rietavo dekanatui.

Nuo 1913 m. bažnyčios vidaus įrengimu ir aplinkos tvarkymu rūpinosi Mikoliškių dvaro paveldėtojas Juozas Bronišas. Bažnyčios šventorius buvo apsodintas medžiais ir aptvertas, priešais pastatyta varpinė, 1935–1936 m. pastatyti šoniniai Švč. Marijos ir šv. Barboros altoriai, o 1940 m. iš Budrių bažnyčios atvežtas didysis šv. Juozapo altorius. Šalia bažnyčios pastatytame name įsikūrė klebonija. Bažnyčiai priklausė apie 30 ha žemės.

XX a. tarpukariu prie bažnyčios veikė choras, jaunimo „Pavasario“ kuopa, vaikų Angelo Sargo būrys, tretininkų kongregacija, Gyvojo Rožinio brolija, kitos bažnytinės organizacijos. 1936 m. parapija jungė 833 tikinčiuosius, o šiuo metu jai priklauso per 500 tikinčiųjų.

1983–1989 m. bažnyčia rūpinosi disidentinio judėjimo dalyvis, kunigas jėzuitas Antanas Šeškevičius (1914–2002), kuris atnaujino interjerą, didįjį altorių pervadino Švč. Jėzaus Širdies altoriumi. Mikoliškių bažnyčios vargonininkas Alfonsas Bumbulis 1987 m. rugpjūčio 23 d. dalyvavo Vilniuje vykusiame protesto mitinge prie Adomo Mickevičiaus paminklo Molotovo-Ribentropo pakto pasmerkimui. Mitingo metu jis vadovavo ir dirigavo atliekamoms dainoms ir giesmėms.

2005 m. Mikoliškių šv. Juozapo bažnyčios pastatų kompleksas paskelbtas valstybės saugomu kultūros paveldo objektu.Bažnyčios pastatų kompleksas, Mikoliškių k., Kretingos r. sav. (Žalgirio sen.)

 Architektūra 

Bažnyčia savitos architektūros, suręsta iš apvalių medinių rąstų, turinti neogotikos bruožų, vienabokštė, stačiakampio plano, trinavė, su zakristijos priestatėliu kairėje. Stogo priekis laužyto kontūro, su spyrinėmis konstrukcijomis. Frontoną puošia šešiakampės žvaigždės formos langas. Viduje įrengti 4 altoriai.

Šventoriaus kampuose stovi 4 mūrinės koplytėlės, o priešais bažnyčią – 3 tarpsnių medinė varpinė ir kryžius.

 Galerija 

 Šaltiniai 



 Nuorodos 

 Mikoliškių šv. Juozapo parapija (dekanato inf.)
 Mikoliškių šv. Juozapo bažnyčia  (Kretingos krašto enciklopedija)

Kategorija:Kretingos rajono bažnyčios
Kategorija:Lietuvos kultūros vertybės: bažnyčios